SL Uradni list Evropske unije L 156/34

SKLEP KOMISIJE

z dne 14. junija 2007

o ustanovitvi skupine na visoki ravni za konkurenčnost kemijske industrije v Evropski uniji

(2007/418/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju naslednjega:

(1) Člen 157(1) Pogodbe daje Skupnosti in državam članicam nalogo, da zagotovijo pogoje, potrebne za konkurenčnost industrije Skupnosti. Zlasti člen 157(2) poziva države članice, da se med seboj posvetujejo v povezavi s Komisijo in po potrebi uskladijo svoje ukrepe. Komisija lahko da kakršno koli koristno pobudo za pospeševanje takšnega usklajevanja.

(2) V svojem sporočilu „Izvajanje Lizbonskega programa Skupnosti – Politični okvir za krepitev proizvodnje EU – za celovitejši pristop k industrijski politiki“ (1) je Komisija izrazila namero o ustanovitvi skupine na visoki ravni za konkurenčnost evropske kemijske industrije.

(3) Zato je treba ustanoviti skupino strokovnjakov za področje konkurenčnosti kemijske industrije EU ter opredeliti njene naloge in strukturo.

(4) Glavna naloga skupine mora biti izvedba ekonomske in statistične analize dejavnikov, ki določajo hitre strukturne spremembe v kemijskem sektorju, ter drugih dejavnikov, ki vplivajo na konkurenčni položaj evropske kemijske industrije. Na podlagi te analize mora skupina oblikovati vrsto političnih priporočil za posamezne sektorje z namenom krepitve konkurenčnosti kemijske industrije v skladu s ciljem trajnostnega razvoja. Glede na to, da je Uredba (ES) št. 1907/2006 Evropskega parlamenta in Sveta (2) glede REACH začela veljati šele 1. junija 2007 in se bodo njene glavne izvedbene določbe uporabljale šele 12 mesecev kasneje, ne bi bilo primerno obravnavati zadev, neposredno povezanih z REACH.

(5) Skupino morajo sestavljati predstavniki Komisije, držav članic, Evropskega parlamenta in ustreznih zainteresiranih strani, zlasti iz kemijske industrije in uporabnikov na nižjih stopnjah, ter civilne družba, med drugim predstavniki potrošnikov, sindikatov, nevladnih organizacij ter raziskovalnega in akademskega sveta.

(6) Za člane skupine je treba določiti pravila o razkrivanju podatkov, brez poseganja v Pravilnik Komisije o varnosti iz Priloge k Sklepu Komisije 2001/844/ES, ESPJ, Euratom (3).

(7) Osebne podatke v zvezi s člani skupine je treba obdelovati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (4).

(8) Primerno je določiti obdobje uporabe tega sklepa. Komisija bo pravočasno preučila smiselnost podaljšanja tega obdobja –

SKLENILA:

Člen 1

Skupina na visoki ravni za konkurenčnost kemijske industrije v Evropski uniji

Skupina na visoki ravni za konkurenčnost kemijske industrije v Evropski uniji, v nadaljevanju „skupina“, se ustanovi z dnem začetka veljavnosti tega sklepa.

Člen 2

Naloga

1. Skupina obravnava vprašanja, ki določajo konkurenčnost kemijske industrije Skupnosti. Njene naloge so zlasti:

(a) izvedba ekonomske in statistične analize dejavnikov, ki določajo strukturne spremembe v kemijski industriji, ter drugih dejavnikov, ki vplivajo na konkurenčni položaj evropske kemijske industrije;

(b) pomoč Komisiji pri vprašanjih v zvezi s konkurenčnostjo kemijske industrije;

(c) oblikovanje vrste političnih priporočil za posamezne sektorje, namenjenih oblikovalcem politik na ravni Skupnosti in na nacionalni ravni, industriji in organizacijam civilne družbe.

2. Skupina ne bo razpravljala o zadevah, ki so neposredno povezane z Uredbo (ES) št. 1907/2006 o REACH, ali ocenjevala njenega delovanja.

Člen 3

Posvetovanje

1. Komisija se lahko posvetuje s skupino o kakršni koli zadevi v zvezi s konkurenčnostjo kemijske industrije EU.

2. Predsednik skupine lahko Komisijo obvesti, da je zaželeno, da se o določenem vprašanju posvetuje s skupino.

Člen 4

Člani – imenovanje

1. Komisija imenuje člane skupine izmed visokih strokovnjakov z znanjem in pristojnostmi s področij v zvezi s konkurenčnostjo evropske kemijske industrije.

2. Skupino sestavlja do 31 članov, predstavnikov Komisije, Evropskega parlamenta, držav članic, industrije in civilne družbe.

3. Člani skupine so imenovani kot posamezniki na podlagi neodvisnega strokovnega znanja. Vsak član skupine imenuje osebnega predstavnika za pripravljalno podskupino, v nadaljnjem besedilu podskupina „šerpa“.

4. Člani skupine so imenovani za mandat dveh let z možnostjo ponovne izvolitve in opravljajo svoje dolžnosti do zamenjave v skladu z odstavkom 5 ali do izteka mandata.

5. Člane je mogoče do izteka njihovega mandata zamenjati v katerem koli od naslednjih primerov:

(a) kadar da član odpoved;

(b) kadar član ne more več učinkovito prispevati k razpravam skupine;

(c) kadar član ne ravna v skladu s členom 287 Pogodbe.

6. Imena članov se objavijo na spletni strani Generalnega direktorata za podjetništvo in industrijo. Imena članov se zberejo, obdelajo in objavijo v skladu z določbo Uredbe (ES) št. 45/2001.

Člen 5

Delovanje

1. Skupini predseduje Komisija.

2. Podskupina „šerpa“ pripravlja razprave, stališča in nasvete za delovanje in/ali politične ukrepe, ki jih mora priporočiti skupina; tesno bo sodelovala s službami Komisije pri pripravah sestankov skupine.

3. Skupina lahko v soglasju s Komisijo ustanovi ad hoc skupine za proučitev posebnih vprašanj v okviru nalog in pristojnosti, ki jih določi skupina. Take ad hoc skupine se razpustijo takoj po opravljeni nalogi.

4. Predstavnik Komisije lahko zaprosi strokovnjake ali opazovalce s posebnim strokovnim znanjem o temi dnevnega reda, da sodelujejo pri delu skupine ali v razpravah ali pri delu podskupin in ad hoc skupin, če je po mnenju Komisije to potrebno ali koristno.

5. Informacije, dobljene s sodelovanjem v razpravah, delu skupine, ad hoc skupine ali podskupin, se ne smejo razkriti, če se po mnenju Komisije nanašajo na zaupne zadeve.

6. Skupina, podskupina „šerpa“ in druge podskupine se običajno sestajajo v prostorih Komisije v skladu s postopki in časovnim razporedom, ki jih določi Komisija. Komisija zagotovi tajniške storitve. Sestankov skupine in njenih podskupin se lahko udeležujejo drugi zainteresirani uradniki Komisije.

7. Skupina sprejme svoj poslovnik na podlagi standardnega poslovnika, ki ga je sprejela Komisija.

8. Komisija lahko v izvirnem jeziku zadevnega dokumenta objavi, tudi na internetu, vsak povzetek, sklep, delni sklep ali delovni dokument skupine. Zapisniki in vmesna poročila bodo na voljo na posebni spletni strani. Končno poročilo bo objavljeno kmalu po zadnjem sestanku skupine.

Člen 6

Povračilo stroškov

Komisija povrne potne stroške in, kadar je to primerno, dnevnice članov, članov skupine „šerpa“, strokovnjakov in opazovalcev, v zvezi z dejavnostmi skupine, v skladu s pravili Komisije o nadomestilih za zunanje strokovnjake.

Člani skupine, člani podskupine „šerpa“, strokovnjaki in opazovalci za svoje storitve niso plačani.

Stroški sestankov se povrnejo v mejah letnih proračunskih sredstev, ki jih skupini dodeli pristojni oddelek Komisije.

Člen 7

Uporaba

Ta sklep se uporablja do dve leti od dneva sprejetja.

V Bruslju, 14. junija 2007 Za Komisijo Günter VERHEUGEN Podpredsednik

(1) COM(2005) 474, oktober 2005.

(2) UL L 396, 30.12.2006, str. 1. Popravljena različica v UL L 136, 29.5.2007, str. 3.

(3) UL L 317, 3.12.2001, str. 1. Sklep, kakor je bil nazadnje spremenjen s Sklepom 2006/548/ES, ESPJ, Euratom (UL L 215, 5.8.2006, str. 38).

(4) UL L 8, 12.1.2001, str. 1.